
Volumul monografic al doamnei Elena Boancă, muzicolog cu 
deschidere atât spre investigarea aspectelor istorice, cât şi a celor analitice, 
reprezintă o investigaţie nu numai profundă și relevantă, ci și necesară. 

Compozitorul Vasile Herman face parte din elita personalităţilor care 
au consolidat învățământul universitar muzical clujean şi au conferit un anume 
ethos şi o tradiţie aparte Conservatorului de Muzică, bazate pe rigoare, 
standarde, seriozitate şi implicare. Cursul de forme și analiză muzicală, al cărui 
beneficiar am fost la rându-mi, se desfăşura la un nivel de exigenţă ce poate fi 
probată de volumele şi tratatele rămase mărturie. Așadar, o primă datorie a 
muzicologului-istoriograf, călăuzit de conștiința valorii şi importanța 
trecutului, a fost asumată de către autoare. Cea mai importantă latură a 
personalităţii lui Vasile Herman este cea a creatorului, lista celor peste 130 de 
titluri compuse pe parcursul a mai bine de cinci decenii fiind relevantă în acest 
sens. Partea analitico-stilistică a cercetării se apleacă asupra acestor creații, 
în parte interpretate pe scenele consacrate, altele aflate în umbra ignoranței 
contemporane. lar autoarea a parcurs cu minuţiozitate partiturile cele mai 


reprezentative, împlinind o altă datorie, cea a evidenţierii creației muzicale de 
referință. Triada pe care o circumscrie investigația include și dimensiunea 
muzicologică a cercetării, domeniu în care, de asemenea, Vasile Herman a 
rămas o figură paradigmatică. 

Fără a fi fost discipolă a maestrului clujean, Elena Boancă a realizat mai 
multe interviuri cu Vasile Herman, a cărui personalitate a putut fi înţeleasă 
dincolo de cursuri, tratate și partituri. De altfel, cercetarea a condus la 
promovarea creaţiei muzicale prezentate, fapt meritoriu pe care autoarea îl 
punctează în Argumentul lucrării, menţionând faptul că familia maestrului a 
oferit bibliotecii Academiei de Muzică „Gheorghe Dima” câte o copie a tuturor 
lucrărilor sale, care au fost puse la dispoziţia interpreţilor şi cercetătorilor 
interesaţi. Iniţiativa pare a fi rodnică, dacă ținem seama de faptul că unele 
lucrări, cunoscute anterior doar după titlu, sunt programate pentru a fi 
interpretate în cadrul unor festivaluri de muzică contemporană. 

Primul dintre cele patru capitole ale volumului consemnează reperele 
biografice, autoarea oferind date relevante în ceea ce privește parcursul 
profesional, creaţia şi lucrările teoretice, premiile obţinute. 

Cel de-al doilea segment este dedicat activității muzicologice a lui 
Vasile Herman. Autoarea justifică cu atenţie această opţiune: „Cu toate că 
activitatea de compozitor a fost aceea care a reprezentat pentru muzician 
interesul primar, am preferat o abordare prealabilă a domeniului muzicologiei. 
Această ordonare a materialului ne-a permis să prezentăm în prima secțiune 
câteva elemente care conturează sistemul de gândire al muzicianului, dedus și 
discutat pe baza scrierilor teoretice, urmând ca în segmentele dedicate creaţiei 
să remarcăm constanţa cu care principiile observate se reflectă la nivel creator. 
Am constatat astfel că [...] fundamentarea teoretică este justificată de aplicarea 
în practică a principiilor propuse”. 

În mod firesc, lucrarea căreia i se acordă întâietate este Formă şi stil în 
noua creație muzicală românească (teza de doctorat a lui Herman, publicată 
ulterior), volum analizat cu minuţiozitate şi admirabilă comprehensiune, fiind 
surprinse: raportul existent între structură, morfologie și formă, delimitarea 
conceptuală dintre forma-stil, forma-tipar şi forma-mijloc de expresie, 
modalităţile de valorificare a latențelor ascunse ale cântării tradiționale în 
creaţia cultă, principiile analizei muzicale, dar şi evoluţia muzicii românești. 
Remarcăm eficiența şi claritatea oferită de concluziile punctuale, principiu 
urmat cu consecvență pe tot parcursul cercetării, dar și citarea unor 
semnificative extrase din rapoartele membrilor comisiei de doctorat (Sigismund 
Toduţă, Octavian Lazăr Cosma), existente în arhiva Academiei Naţionale de 
Muzică „Gheorghe Dima”. 

„Putem afirma că gândirea sa muzicologică este încadrată în epocă, 
terminologia fiind de nivel european, ca şi sistemul pe care îl propune” — 
conchide autoarea, continuând periplul analitic asupra celorlalte volume și 
studii (din care 17 se regăsesc în seria Lucrărilor de muzicologie), nu mai puţin 
relevante. Nu lipsesc nici lucrările nepublicate sau cursurile de forme şi analize 
muzicale, precum și — fapt inedit — programele de sală scrise pentru concertele 

Filarmonicii clujene (1962-'68). Interesant şi util este tabelul inclus în text care 
cuprinde analizele realizate de Herman în cadrul acestor programe, asupra 
creaţiei românești. 

Un substanţial capitol este cel care investighează activitatea creatoare a 
maestrului. Autoarea delimitează etapele de creaţie într-un segment care 
excelează prin argumentele și detaliile stilistice oferite, cu nelipsitele şi 
pertinentele concluzii punctuale. 

Corpusul analitic reprezintă o extrem de competentă și valoroasă 
investigație asupra creaţiei muzicale, unde autoarea recurge la o structurare pe 
genuri (creația simfonică, sonata, genul concertant, cvartetele, opera, cantata, 
creația corală, creația pentru voce și pian, alte lucrări vocal-instrumentale) şi 
algoritmi de analiză pliați de specificul acestora. Sunt relevate probleme legate 
de: dramaturgia ciclului simfonic, tehnicile de scriitură, rolul formei de sonată, 
principiile de formă, efectele sonore, coloritul timbral ca amprentă stilistică, 
stilemele etc., finalizate cu necesarele popasuri concluzive. 

Ultimul capitol, probă a originalității investigaţiei, este intitulat 
Momente de interferență între creație și cercetare, fiind justificat prin cuvintele 
maestrului: „Creaţia m-a ajutat să înțeleg mai bine, analitic, muzica, iar cercetarea 
ştiinţifică a determinat scrierea unor lucrări muzicale care puneau probleme 

deosebite de limbaj şi formă.” Pornind de la această mărturisire, ideea 
„prezentării principalelor domenii de interes ale muzicianului, cu observarea 
raportului care se stabileşte între creația muzicală și cercetarea muzicologică” 
debutează cu un relevant tabel și se materializează într-un discurs structurat 
care face trimitere la: muzica psaltică, unele probleme ale simfonismului 
românesc, forma în sonata românească, aspecte ale polifoniei, formule melodice 
specifice. 

Concluziile finale reiterează parcursul istorico-analitic, conturând într-o 
ultima verba sinteza stilistică a creaţiei lui Vasile Herman. „Demersul nostru a 
vizat punerea în lumină a acestor laturi complementare ale personalităţii 
muzicale a compozitorului clujean, conturarea unei viziuni de ansamblu asupra 
activității sale, precum şi detectarea acelor elemente care devin amprenta 
stilistică personală”. 

Anexele (lista creaţiei și a activităţii muzicologice, ambele ordonate 
cronologic) completează această amplă investigaţie, scrisă cu un limbaj 
muzicologic impecabil, cu remarcabilă competenţă şi implicare. 

Muzicologia clujeană dovedeşte, și prin acest admirabil volum, 
că datoria de a păstra în memoria colectivă imaginea personalităţilor trecutului 
este respectată pe deplin, oferind mai tinerilor contemporani modele de 
gândire şi de raportare la valorile neatinse de mirajul perisabil și efemer al 
vizibilităţii. 

